SET ปิดพุ่ง 23 จุด คลายกังวล “โควิด” ในปท. โบรกมองพรุ่งนี้แกว่งตัวกรอบ 1,600-1,645
SET ปิดพุ่ง 23 จุด รับปัจจัยบวกคลายล็อกดาวน์หลังจำนวนผู้ติดเชื้อโควิดชะลอลง พรุ่งนี้ตลาดฯคงแกว่งตัวในกรอบ ให้แนวรับ 1,600 แนวต้าน 1,630 - 1,645 จุด เป็นกรอบเทรดดิ้งเล่นรอบได้
30 ส.ค. 2564

นายกรภัทร วรเชษฐ์ ผู้อำนวยการฝ่ายวิจัยและบริการการลงทุน บล.โนมูระ พัฒนสิน กล่าวว่า ตลาดหุ้นไทยวันนี้ปรับตัวขึ้นในทิศทางเดียวกับตลาดต่างประเทศ โดยตลาดหุ้นในภูมิภาคเอเชียส่วนใหญ่ปรับขึ้นราว 0.90% เช่นเดียวกับตลาดยุโรปบวกราว 0.20% หลังจากธนาคารกลางสหรัฐฯ (เฟด) ส่งสัญญาณการปรับลดวงเงินโครงการซื้อพันธบัตรตามมาตรการผ่อนคลายเชิงปริมาณ (QE) ภายในสิ้นปีนี้ และยังไม่รีบปรับขึ้นอัตราดอกเบี้ย ส่งผลให้เกิด Sell on fact เงินดอลลาร์สหรัฐฯออกมา
นอกจากนี้ตลาดบ้านเราก็มีปัจจัยหนุนจากการคลายล็อกดาวน์หลังจำนวนผู้ติดเชื้อโควิดชะลอลง อย่างไรก็ดียังต้องติดตามการผ่อนคลายล็อกดาวน์เฟสต่อไป และการประชุมคณะรัฐมนตรี (ครม.) วันนี้จะมีมาตรการภาครัฐฯออกมาหรือไม่ อีกทั้ง MSCI Rebalance วันที่ 31 ส.ค.นี้ จะมีการปรับลดน้ำหนักลงทุนหุ้นไทย แต่อาจกดดันหุ้นในกลุ่มธนาคารเล็กน้อย
สำหรับแนวโน้มการลงทุนในวันพรุ่งนี้ (31 ส.ค.) นายกรภัทร กล่าวว่า ตลาดฯคงจะแกว่งในกรอบ โดยมีแนวรับ 1,600 จุด ส่วนแนวต้าน 1,630 – 1,645 จุด ซึ่งเป็นกรอบเทรดดิ้งเล่นรอบได้
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KBANK มูลค่าการซื้อขาย 6,813.23 ล้านบาท ปิดที่ 123.50 บาท เพิ่มขึ้น 0.50 บาท
GULF มูลค่าการซื้อขาย 4,175.95 ล้านบาท ปิดที่ 40.00 บาท เพิ่มขึ้น 1.75 บาท
PTT มูลค่าการซื้อขาย 3,766.34 ล้านบาท ปิดที่ 38.75 บาท เพิ่มขึ้น 1.00 บาท
CPALL มูลค่าการซื้อขาย 3,151.32 ล้านบาท ปิดที่ 64.25 บาท เพิ่มขึ้น 2.00 บาท
BBL มูลค่าการซื้อขาย 2,582.20 ล้านบาท ปิดที่ 117.50 บาท ราคาไม่เปลี่ยนแปลง
 
 
 